Predaj nápojov na výživu malých detí je zameraný na malé deti vo veku od 1 do 3 rokov alebo v určitých prípadoch na menšie podskupiny (od 1 do 2 a od 2 do 3 rokov). Rozoznateľnosť týchto nápojov od počiatočnej dojčenskej výživy alebo následnej dojčenskej výživy sa zabezpečuje prostredníctvom názvu výrobku (napr. „mlieko pre batoľatá“), uvedenia vekového rozpätia na etikete (napr. „+1“) alebo príslušného číselného označenia (1 pre počiatočnú dojčenskú výživu, 2 pre následnú dojčenskú výživu a 3 a 4 pre nápoje na výživu malých detí) a/alebo použitia rôznych farieb/obrázkov na etikete.

V roku 2011 Komisia prijala legislatívny návrh na zjednodušenie právneho rámca uplatniteľného na dietetické potraviny. Cieľom návrhu je zrušiť zastaraný pojem „dietetické potraviny“, zrušiť smernicu 2009/39/ES a nahradiť ju novým rámcom vzťahujúcim sa na potraviny pre určité zraniteľné skupiny obyvateľstva, pre ktoré sú potrebné osobitné pravidlá.

Európsky parlament a Rada prijali návrh v pozmenenej forme (nariadenie o POS), pričom nápoje na výživu malých detí ponechali mimo rozsahu pôsobnosti nariadenia, ale rozhodli sa požiadať Komisiu, aby poskytla správu s podrobnejšou analýzou toho, či sú pre tieto výrobky potrebné osobitné ustanovenia.

Nariadenie o POS nadobudne účinnosť 20. júla 2016. K tomuto dátumu bude smernica 2009/39/ES zrušená a nápoje na výživu malých detí umiestňované na trh ako „dietetické potraviny“ budú klasifikované ako bežné potraviny, obohatené o určité živiny a zamerané na určitú podskupinu obyvateľov (t. j. malé deti), ako sa to už robí v 10 členských štátoch, ktoré neklasifikujú nápoje na výživu malých detí ako dietetické potraviny.

Podľa nového právneho rámca nápoje na výživu malých detí patria do rozsahu pôsobnosti nariadenia Európskeho parlamentu a Rady (ES) č. 1925/2006 a musia dodržiavať pravidlá tohto nariadenia (napr. o pridávaní vitamínov a minerálnych látok a o označovaní, prezentácii a reklame). Článok 15 uvedeného nariadenia umožňuje členským štátom, aby na účely monitorovania trhu stanovili pre výrobcov oznamovacie povinnosti.

Nápoje na výživu malých detí musia spĺňať aj iné relevantné ustanovenia práva EÚ, ktoré sa vzťahujú na všetky potraviny. Napríklad nápoje na výživu malých detí musia byť jednoznačne v súlade s pravidlami nariadenia Európskeho parlamentu a Rady (ES) č. 178/2002. Prídavné látky v potravinách, rezíduá pesticídov a nové látky v nápojoch na výživu malých detí musia byť v súlade s pravidlami nariadení Európskeho parlamentu a Rady (ES) č. 1333/2008, (ES) č. 396/2005 a (ES) č. 258/97. Na nápojoch na výživu malých detí musia byť uvedené informácie o potravinách vrátane výživových údajov v súlade s ustanoveniami nariadenia Európskeho parlamentu a Rady (EÚ) č. 1169/2011 a môžu byť na nich uvedené iba osobitné výživové a zdravotné tvrdenia povolené na úrovni EÚ v súlade s nariadením Európskeho parlamentu a Rady (ES) č. 1924/2006. Použitie takýchto tvrdení musí byť v súlade s osobitnými podmienkami používania, ako aj so všeobecnými zásadami a požiadavkami nariadenia (ES) č. 1924/2006. Osobitne článok 3 uvedeného nariadenia zakazuje používanie klamlivých tvrdení, ako aj tvrdení, ktoré by viedli k pochybnostiam o bezpečnosti a/alebo výživovej primeranosti iných potravín. V článku 4 ods. 1 sa stanovuje: „osobitné nutričné profily (...), ktorým musia zodpovedať potraviny alebo určité kategórie potravín, aby na nich mohli byť uvedené výživové alebo zdravotné tvrdenia (...)“. V článku 10 ods. 3 sa stanovuje, že odkazy na všeobecný prínos potravín pre celkové zdravie je možné uviesť, len ak sa spolu s nimi uvedú aj osobitné zdravotné tvrdenia.

Národné pravidlá týkajúce sa nápojov na výživu malých detí existujú len vo Francúzsku a boli prijaté v rámci právnych predpisov o dietetických potravinách.

5.Vedecké poradenstvo EFSA v oblasti nápojov na výživu malých detí

Na účely prípravy tejto správy Európska komisia požiadala o vedecké poradenstvo EFSA. Vo svojom stanovisku z 9. októbra 2013 EFSA skonštatoval, že nápoje na výživu malých detí sú jedným z prostriedkov na zvýšenie n-3 polynenasýtených mastných kyselín a príjmu vitamínu D (ktoré EFSA označil ako živiny, pri ktorých spolu s jódom hrozí u niektorých dojčiat a malých detí v EÚ nedostatok) pre dojčatá a malé deti.

Podľa EFSA však existujú aj iné účinné alternatívne prostriedky na zvýšenie príjmu týchto živín, napríklad obohatené kravské mlieko, obohatené obilniny a potraviny na báze obilnín, doplnky alebo skoré zavedenie mäsa a rýb do doplnkovej výživy a ich pravidelná konzumácia. EFSA preto dospel k záveru, že nemožno stanoviť jedinečnú úlohu nápojov na výživu malých detí, a preto nemôžu byť považované za nevyhnutné na uspokojenie výživových potrieb malých detí v porovnaní s inými potravinami, ktoré možno zahrnúť do ich bežnej stravy.

Vo svojom stanovisku z 26. júna 2014 EFSA uviedol, že nápoje na výživu malých detí konzumované počas prvého roka života sa môžu naďalej používať pre malé deti, a preto nepovažoval za potrebné navrhnúť špecifické kritériá zloženia nápojov zvýšila na výživu malých detí.

6.Zhrnutie otázok týkajúcich sa nápojov na výživu malých detí

Podľa opisu v predchádzajúcich odsekoch sú nápoje na výživu malých detí v EÚ rozšírené. Trh EÚ s týmito výrobkami rastie a ich voľný obeh na vnútornom trhu bol doteraz efektívny. Výrobcovia v EÚ majú vedúce postavenie vo svete a v tejto súvislosti je potrebné poznamenať, že Codex Alimentarius v súčasnosti vykonáva revíziu normy STAN 156-1987, ktorá bude zahŕňať aj revidované pravidlá týkajúce sa nápojov na výživu malých detí.

Z nutričného hľadiska nie sú nápoje na výživu malých detí potrebné, ale sú jedným z prostriedkov, ktoré môžu zvýšiť príjem určitých živín, pri ktorých hrozí nedostatok pre niektoré malé deti v EÚ. V EÚ nebol nahlásený žiadny problém, pokiaľ ide o bezpečnosť nápojov na výživu malých detí, a obsah rôznych zložiek týchto výrobkov je vo všeobecnosti v rozpätiach povolených koncentrácií v následnej dojčenskej výžive. Niektoré nápoje na výživu malých detí však môžu obsahovať látky (napr. cukor, príchute) v množstvách, ktoré nie sú vo všeobecnosti odporúčané pre malé deti (z hľadiska úlohy konzumácie cukrov pri vzniku obezity alebo vplyvu cukrov alebo príchutí pri rozvoji chute malých detí). Iné môžu mať nedostatočný obsah živín, ktoré EFSA označil za také, pri ktorých hrozí nedostatočný príjem u malých detí, alebo sú v nich obsiahnuté živiny, pri ktorých neexistuje žiadne takéto riziko.

Tieto problémy možno riešiť prostredníctvom regulačného rámca týkajúceho sa potravín v EÚ. Napríklad na týchto výrobkoch sa musia uvádzať výživové údaje v súlade s podmienkami stanovenými v nariadení (EÚ) č. 1169/2011. Okrem toho na výrobku môžu byť uvedené tvrdenia len v súlade s pravidlami uvedenými v nariadení (ES) č. 1924/2006. V tomto prípade sa v článku 10 ods. 3 nariadenia (ES) č. 1924/2006 stanovuje, že všeobecné vyhlásenia týkajúce sa nešpecifického prínosu výrobku (tieto by mohli zahŕňať vyhlásenia o vhodnosti výrobku pre malé deti) sa môžu použiť len ak sa spolu s ním uvedie aj osobitne povolené tvrdenie (napr. „vápnik a vitamín D sú potrebné pre normálny rast a vývoj kostí u detí“). Okrem toho článok 4 nariadenia (ES) č. 1924/2006 by sa mohol použiť na stanovenie podmienok týkajúcich sa nutričného zloženia, ktoré by sa mali pri nápojoch na výživu malých detí rešpektovať, aby mohli byť na nich uvedené tvrdenia (čím sa zabezpečí primerané zloženie nápojov, na ktorých sú tieto tvrdenia uvedené). Článok 4 nariadenia (ES) č. 1924/2006 však zatiaľ nebol uplatnený.

Marketing nápojov na výživu malých detí možno v určitých prípadoch považovať za zavádzajúci, pretože vzbudzuje neodôvodnené pochybnosti o výživovej primeranosti bežných potravín (napr. „obsahuje 40-krát viac železa, ako kravské mlieko“ pričom kravské mlieko nemá obsahovať železo). Z právneho hľadiska to však predstavuje nesprávne uplatňovanie príslušných ustanovení právnych predpisov EÚ [napr. článku 3 nariadenia (ES) č. 1924/2006, ktorým sa zakazujú tvrdenia, ktoré vedú k pochybnostiam o výživovej primeranosti iných potravín].

Od 20. júla 2016 budú všetky nápoje na výživu malých detí na trhu EÚ klasifikované rovnakým spôsobom (bežné potraviny obohatené o určité živiny) a budú sa musieť pri nich dodržiavať príslušné existujúce horizontálne pravidlá potravinového práva EÚ.

Hoci sa neočakáva žiadna zmena v tých členských štátoch, ktoré už teraz klasifikujú nápoje na výživu malých detí ako potraviny na bežnú konzumáciu, určitý vývoj v ostatných 17 členských štátoch už možno predpokladať na základe informácii dostupných v tomto štádiu.

Napríklad zrušením smernice 2009/39/ES by sa mal otvoriť prístup na trh, a to prostredníctvom odstránenia „osobitného postavenia“ dietetických potravín a zrušenia všeobecných požiadaviek na zloženie a existujúceho oznamovacieho postupu uplatniteľného na dietetické potraviny. Mohlo by to teoreticky zvýšiť hospodársku súťaž a ponuku výrobkov a pozitívne ovplyvniť ceny. Kým zvýšená hospodárska súťaž by mohla znamenať, že návratnosť investícií výrobcov nápojov na výživu malých detí bude ťažšie dosiahnuteľná, otvorenie trhu by pomohlo zvýšiť konkurencieschopnosť vo všeobecnom potravinovom sektore a znížila by sa deformácia trhov. Zvýšila by sa právna istota (všetky výrobky by boli klasifikované rovnako v celej EÚ), zjednodušil by sa právny rámec a znížila by sa administratívna záťaž pre podniky (napr. zrušenie postupu oznamovania dietetických potravín za predpokladu, že členské štáty nevyžadujú oznamovanie obohatených potravín).

Pravdepodobne vzniknú náklady na zmenu zloženia a opätovné označovanie [napr. súlad výrobkov v súčasnosti klasifikovaných ako dietetické potraviny s požiadavkami týkajúcimi sa vitamínov a minerálnych látok uvedenými v nariadení (ES) č. 1925/2006, úpravy etikiet týchto výrobkov s cieľom odstrániť odkazy na „dietetické potraviny“ alebo dodržať pravidlá týkajúce sa výživových údajov uvedené v nariadení (EÚ) č. 1169/2011 o poskytovaní informácií o potravinách spotrebiteľom od 13. decembra 2016].

Na jednej strane by sa dalo tvrdiť, že so zrušením smernice 2009/39/ES a jej všeobecnej požiadavky, podľa ktorej podstata alebo zloženie týchto výrobkov „musia byť také, aby výrobky boli vhodné na osobitný výživový účel“, by dnešní výrobcovia predávajúci nápoje na výživu malých detí ako dietetické potraviny mali väčšiu pružnosť pri rozhodovaní o zložení svojich výrobkov, čo by mohlo viesť k nevyhovujúcemu zloženiu týchto potravín.